Vlakfontein: LUR herbekyk saak teen vermeende moordenaar | Netwerk24
Vlakfontein: LUR herbekyk saak teen vermeende moordenaar
Deur Sesona Ngqakamba, News24 12 Junie 2019 10:05
Faith Mazibuko, Gautengse LUR van veiligheid, het amptenare opdrag gegee om die saak teen Fita Khupe wat van sewe moorde in Vlakfontein aangekla was, weer te ondersoek.
Dit kom nadat die staat verskeie klagtes teen hom teruggetrek het.
Khupe was daarvan aangekla dat hy die sewe lede van die Khoza-gesin vermoor het, maar hy het verlede week as 'n vry man by die hof in Lenasia, Johannesburg, uitgestap.
Fita Khupe Foto: Canny Maphanga, News24
Inwoners het toe 'n protesoptrede gehou omdat hulle nie ingelig is dat die saak op 7 Junie op die hofrol was en nie 13 Junie soos hulle vroeër ingelig is nie.
Hulle het ook gesê die nasionale vervolgingsgesag (NVG) oortuig hulle nie dat daar nie genoeg bewyse teen Khupe is nie.
Mazibuko het ingegryp nadat sy met die gemeenskap vergader het.
Phindi Mjonodwane, NVG-woordvoerder, het verlede week in 'n verklaring gesê die aanklagte is teruggetrek nadat hulle nie direkte bewyse kon kry wat Khupe met die misdaad verbind nie. Die bekentenis van Ernest Mabaso, sy medebeskuldigde, is nie genoeg om Khupe te vervolg nie.
Mazibuko het die gemeenskap belowe sy gaan met die minister van justisie oor die meriete van die saak praat om die klagte moontlik weer in te stel.